Id-Deċiżjoni tal-Kummissjoni
tas-26 ta' April 2002
li tistabbilixxi l-lista ta' prodotti li għandhom jiġu eżaminati fil-kmamar ta' ispezzjoni fuq il-fruntiera skond id-Direttiva tal-Kunsill 97/78/KE
(notifikata taħt dokument numru C(2002) 1527)
(Test b'rilevanza għaż-ŻEE)
(2002/349/KE)
IL-KUMMISSJONI TAL-KOMUNITAJIET EWROPEJ,
Wara li ġie studjat it-Trattat li jistabbilixxi l-Komunità Ewropea,
Wara li ġiet studjata d-Direttiva tal-Kunsill 97/78/KE tat-18 ta' Diċembru 1997 li tistipula l-prinċipji li jmexxu l-organizzazzjoni tal-kontrolli veterinarji fuq prodotti li jidħlu fil-Komunità minn terzi pajjiżi [1], u b'mod partikolari l-Artiklu 3(5) tagħha,
Billi:
(1) Għal raġunijiet ta' kjarezza il-prodotti li joriġinaw mill-annimali li jissemmew fl-Artikolu 2(2)(a) tad-Direttiva 97/78/KE għandhom jitniżżlu f'lista waħda flimkien mal-kodiċi Animo approprjat, bit-titlu CN approprjat (nomenkaltura kombinata) wkoll imniżżel għal għanijiet ta' indikazzjoni u faċilità ta' użu.
(2) Madankollu, din il-lista m'għandhiex x'taqsam ma' u l-anqas taffetwa prodotti tal-pjanti li wkoll huma inklużi fl-iskop tal-kontrolli veterinarji kif imsemmija fl-Artikolu 19 tad-Direttiva 97/78/KE, l-anqas prodotti eżenti mill-kontrolli veterinarji u msemmija fl-Artikolu 16 ta' l-istess Direttiva.
(3) Hu importanti wkoll li prodotti komposti, li fihom hemm biss persentaġġ limitat ta' prodotti li joriġinaw mill-annimali, għandhom ikunu inklużi fl-iskop ta' proċeduri ta' kontrolli bil-għan li jiġu skartati differenzi fl-interpretazzjoni bejn il-kmamar ta' l-ispezzjoni tal-fruntieri u b'hekk distorsjonijiet fil-kummerċ; madankollu, minħabba l-kumplessità tas-suġġett, u l-bżonn ta' stima bbażata fuq ir-riskju, jekk hemm bżonn minn kumitat xjentifiku approprjat sabiex jindirizzaha fuq livell ta' Komunità, sadanittant, ir-regoli nazzjonali għandhom jibqgħu fis-seħħ.
(4) Il-miżuri pprovduti f'din id-Deċiżjoni jaqblu ma' l-opinjoni tal-Kumitat Permanenti tal-katina ta' l-ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Prodotti ta' oriġini ta' l-annimali mniżżla f'dan l-Anness għandhom ikunu sottomessi għal kontroll veterinarju fi kmamar ta' ispezzjoni tal-fruntiera skond id-disposizzjonijiet tad-Direttiva 97/78/KE.
Artikolu 2
Il-lista ta' prodotti ta' oriġini ta' l-annimali inkluża fl-Anness ma taffettwax l-eżenzjonijiet imsemmija fl-Artikolu 16, jew il-lista ta' prodotti tal-pjanti imsemmija fl-Artikolu 19, tad-Direttiva 97/78/KE.
Artikolu 3
Permezz tad-deroga ta' l-Artikolu 1, prodotti ta' l-ikel komposti imniżżla fl-Anness, li jinkludu biss persentaġġ limitat ta' prodotti ta' oriġini ta' l-annimali, għandhom ikomplu jkunu sottomessi għar-regoli nazzjonali.
L-ewwel paragrafu għandu jgħodd biss sakemm stima bbażata fuq ir-riskju tal-prodotti komposti li għandhom jaqgħu taħt l-iskop ta' reġim ta' kontrolli veterinarji tkun saret.
Artikolu 4
Din id-Deċiżjoni hi indirizzata lill-Istati Membri.
Magħmulha fi Brussel, nhar is-26 ta' April 2002